Keskivartalolihavuus
**Keskivartalolihavuus** eli **vyötärö-** tai **omenalihavuus** on etenkin rasvakudoksen kerääntymistä vatsaan tai vatsan sisällä olevien elinten ympärille. Näistä varsinkin sisäelinten ympärille kerääntynyt viskeraalirasva on terveysriski. 

Keskivartalolihavuuden vastakohtana voidaan pitää päärynälihavuutta eli rasvan kertyminen reisiin, lanteille ja pakaroihin. 

Keskivartalolihavuus on yleisempää miehillä, koska naisilla rasva kertyy useammin lanteille, reisiin ja pakaroihin. 

Tutkimuksissa on havaittu, että sairauksien riski alkaa kasvaa, kun vyötärön ympärys on naisilla yli 80 cm ja miehillä yli 94 cm. Mitä paksummaksi vyötärö kasvaa, sitä enemmän sairauksien vaara suurenee. Kyse on vyötärölihavuudesta, kun naisen vyötärön ympärys ylittää 90 cm ja miehen 100 cm.

Mittanauha ei ole kuitenkaan paras tapa mitata keskivartalolihavuutta, koska paksu vyötärönympärys saattaa johtua myös esimerkiksi vatsan turpoamisesta, jonka syynä on liian nopea vedynmuodostus. Tämän vuoksi luotettavampana mittarina pidetään kehonkoostumusmittausta. 

Vatsaontelon viskeraali- eli sisäelinrasvaan kertyy runsaasti tulehdussoluja, jotka erittävät sytokiineiksi kutsuttuja aineita. Sytokiinit ylläpitävät haitallista tulehdusreaktiota. Vatsaontelosta saapuva laskimoveri kulkeutuu porttilaskimon kautta maksaan, jossa sen sisältämät sytokiinit ja runsaat rasvahapot aiheuttavat aineenvaihduntahäiriöitä. Tästä seuraa muun muassa maksan rasvoittumista. Sisäelinrasva käskyttää lisäksi aivojen immuunisoluja lisäämään tulehdusreaktiota, millä on kognitiivisia kykyjä heikentävää vaikutusta.

Vyötärötyypin lihavuuden on havaittu lisäävän kakkostyypin diabeteksen, korkean verenpaineen, unihäiriöiden, metabolisen oireyhtymän, sydänsairauksien, kuukautishäiriöiden, munasarjojen monirakkulaoireyhtymän, kihdin ja eräiden syöpien kuten kohtusyövän ja vaihdevuosien jälkeisen rintasyövän riskiä. Lisäksi on havaittu, että vyörärölihavuus heikentää hedelmällisyyttä.

Syyt
----

Statiinien käytön on havaittu aiheuttavan keskivartalolihavuutta samassa suhteessa kun se alentaa potilaiden LDL-tasoa.

Joskus keskivartalolihavuuden ajatellaan aiheutuvan oluenjuonnista. Vuonna 2003 julkaistun tutkimuksen mukaan niin sanotun kaljamahan ja oluen juonnin välillä ei kuitenkaan ole yhteyttä.

Katso myös
----------

* Laihduttaminen
* Vyötärö–lantio-suhde

Lähteet
-------

### Viitteet

1. 1 2 3  Vyötärölihavuus (keskivartalolihavuus, omenalihavuus) *Duodecim Terveyskirjasto*. Viitattu 15.11.2021.
2. ↑  Kun vatsa turpoaa *www.duodecimlehti.fi*. Viitattu 5.1.2024.
3. ↑  Mitä on viskeraalinen rasva eli sisäelinrasva? *InBody*.  25.8.2020. Viitattu 8.11.2021.
4. ↑  J. A. Pio-Magalhães & M. C. Ferreira-Sae & F. A. Souza & A. M. Grespan-Magossi & R. Schreiber & L. A. Velloso: Hip circumference is associated with high density lipoprotein cholesterol response following statin therapy in hypertensive subjects.  *Journal of Endocrinological Investigation*, 2011-10, nro 34, s. 680–684. PubMed:21586895. doi:10.3275/7725. ISSN 1720-8386. Artikkelin verkkoversio.
5. ↑  Why the beer belly may be a myth *BBC News*.  12.10.2003. BBC. Viitattu 17.3.2006. (englanniksi)

Aiheesta muualla
----------------

* Vyötärölihavuus, Terveyskirjasto